
Uznesenie Krajský súd v Bratislave v senáte zloženom z predsedu senátu Mgr. Mariána Degmu a členiek senátu Mgr. Evy Vallovej a JUDr. Valérie Kleinovej ml., v spore žalobcu: Enviromentálny fond, so sídlom Nevädzová 806/5, 821 01 Bratislava, IČO: 30 796 491, proti žalovanému: Obec Preseľany, so sídlom 956 12 Preseľany 77, IČO: 00 310 999, zastúpený: doc. JUDr. Jozef Sotolár, PhD., advokát, so sídlom Južná trieda 1, 040 01 Košice, IČO: 31 942 423, o zaplatenie sumy 91.847,82 eur s príslušenstvom, o odvolaní žalovaného, o schválenie zmieru, takto rozhodol: I. Krajský súd v Bratislave rozsudok Okresného súdu Topoľčany 13.03.2023 z r u š u j e .
č. k. 9Cb/20/2020-484 zo dňa
II. Krajský súd v Bratislave s c h v a ľ u j e zmier nasledovného znenia: Žalovaný sa zaväzuje zaplatiť žalobcovi sumu 19.671,16 EUR v splátkach, a to vo výške a v lehotách ako je uvedené nižšie: - prvá splátka vo výške 300,- EUR do konca kalendárneho mesiaca, ktorý nasleduje po mesiaci, v ktorom nadobudne právoplatnosť uznesenie o schválení zmieru; - ďalšie (nasledujúce) splátky vo výške 300,- EUR budú hradené v mesačných intervaloch od splatnosti predchádzajúcej splátky, a to ku koncu nasledujúceho príslušného kalendárneho mesiaca; - v prípade, ak zostatok celkového dlhu klesne pod 300,- EUR, žalovaný sa zaväzuje zaplatiť iba zostávajúci zvyšok dlhu, a to do 30 dní odo dňa splatnosti predchádzajúcej splátky, všetko na účet žalobcu v Š. W. J.: B. XXXX XXXX XXXX XXXX XXXX SWIFT kód: B. variabilný symbol: XXXXXXXX s tým, že nezaplatením niektorej z dohodnutých splátok riadne a včas, stráca žalovaný výhodou splátok a zostávajúci dlh sa stáva splatným. Žiadna zo strán nemá právo na náhradu trov konania. odôvodnenie: Okresný súd Topoľčany (ďalej aj súd prvej inštancie) rozsudkom č. k. 9Cb/20/2020-484 vydaným dňa 13.03.2023 (ďalej aj napadnutý rozsudok), zaviazal žalovaného zaplatiť žalobcovi istinu vo výške 91 847,82 eura, spolu s úrokom z omeškania vo výške 9% ročne od 20.05.2020 do zaplatenia, paušálnej náhrady 40 eur, a to všetko v lehote do troch dní od právoplatnosti rozsudku(I), vo zvyšku úrokov z omeškania 9% ročne zo sumy 91 847,82 eur os 07.02.2018 do 19.05.2020 zamietol (II) a zároveň priznal žalobcovi voči žalovanému nárok na náhradu trov konania v plnej výške (III).
2. Proti napadnutému rozsudku podal žalovaný v zákonnej lehote odvolanie zo dňa 28.03.2023, ktorým sa domáhal jeho zrušenia a vrátenia veci súdu prvej inštancie na nové konanie a rozhodnutie, resp. zamietnutia žaloby a priznania náhrady trov konania. 3. Písomným podaním zo dňa 14.03.2025 navrhol žalobca, aby odvolací súd schválil stranami sporu uzatvorený zmier v znení v zmysle stranami sporu uzatvorenej Dohody o mimosúdnom usporiadaní vzájomných vzťahov a Dohody o splátkach č. S 18/2025 zo dňa 07.03.2025 (ďalej len Dohoda) v znení ako je uvedené vo výroku tohto uznesenia. Žalovaný prostredníctvom svojho právneho zástupcu podaním zo dňa 28.04.2025 vyslovil súhlas s uzatvoreným zmierom v znení v zmysle vyššie uvedenej Dohody. 4. Podľa § 148 ods. 1 zákona č. 160/2015 Z. z. Civilného sporového poriadku (ďalej len CSP) žalobca a žalovaný môžu uzavrieť zmier. O uzavretie zmieru sa má súd vždy pokúsiť. 5. Podľa § 148 ods. 2 CSP, súd rozhodne o tom, či uzavretý zmier schvaľuje; neschváli ho, ak je v rozpore so všeobecne záväznými právnymi predpismi. 6. Podľa § 378 ods. 1 CSP, na konanie na odvolacom súde sa primerane použijú ustanovenia o konaní pred súdom prvej inštancie, ak tento zákon neustanovuje inak. 7. Podľa § 391 ods. 1 CSP, ak odvolací súd zruší rozhodnutie, môže podľa povahy veci vrátiť vec súdu prvej inštancie na ďalšie konanie a nové rozhodnutie, prerušiť konanie, schváliť zmier, zastaviť konanie alebo postúpiť vec orgánu, do ktorého právomoci vec patrí. 8. V danom spore došlo dňa 07.03.2025 medzi stranami sporu k uzatvoreniu Dohody a následne k podpísaniu zmieru v znení uvedenom vo výroku tohto uznesenia. Odvolací súd potom napadnutý rozsudok zrušil postupujúc v súlade s § 391 ods. 1 CSP a následne stranami sporu uzatvorený zmier schválil v zmysle § 148 ods. 2 CSP, nakoľko nezistil, že by zmier uzatvorený stranami sporu odporoval hmotnému právu, pričom uzatvorený zmier konzumuje celý predmet konania a povaha sporu umožňuje ukončenie takýmto spôsobom. Predmetom zmieru, bola aj dohoda strán o náhrade trov celého konania (prvoinštančného aj odvolacieho) o tom, že žiadna zo strán sporu nemá právo na náhradu trov konania. Súdny zmier predstavuje dohodu strán sporu a nahradzuje rozsudok ako meritórne rozhodnutie sporu. 9. O nároku na náhradu trov konania odvolací súd osobitne nerozhodoval (§ 262 ods. 1 CSP), nakoľko usporiadanie nároku na náhradu trov konania bolo obsahom medzi stranami sporu uzatvoreného zmieru a potom o nároku na náhradu trov celého konania konajúcemu súdu neprislúcha rozhodovať. 10. Toto rozhodnutie prijal senát Krajského súdu v Bratislave pomerom hlasov 3: 0 (§ 393 ods. 2 veta druhá CSP). Poučenie: Toto uznesenie nie je možné napadnúť odvolaním (§ 357 a contrario). Ak povinný dobrovoľne nesplní čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona č. 233/1995 Z. z. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (§ 428 CSP).

